ས་པར།  ། གསང་བ་གསུམ་གྱི་མཛད་བཟང་བཀོད་པ་འབུམ།  ། བཞེད་པ་ཇི་བཞིན་འཆར་བའི་ངོ་མཚར་འཕྲུལ།  ། མཁའ་ཁྱབ་ཞིང་དུ་རོལ་བ་བསམ་ལས་འདས།  ། དེ་ལྟའི་སྐུ་གསུང་ཐུགས་ཀྱི་མཛད་པ་རྣམས།  ། མཐའ་ཀླས་རབ་འབྱམས་ཞིང་གི་རྒྱལ་རྣམས་ཀྱིས།  ། བགྲང་ཡས་བསྐལ་བར་བརྗོད་ཀྱང་རྫོགས་མིན་ན།  ། ཚུ་རོལ་བྱིས་པའི་བསམ་བརྗོད་ཡུལ་ལས་འདས།  ། འོན་ཀྱང་མཐོང་ཐོས་དྲན་པའི་ཡུལ་(༢)གྱུར་པས།  ། རྨད་བྱུང་གསང་བ་གསུམ་གྱི་ཆ་འགའ་ཞིག། ངོ་མཚར་དད་པའི་གསོས་སུ་འགོད་པ་ལ།  ། བདག་གི་ཡིད་ནི་རབ་དགས་སྤྲོ་བར་གྱུར།  ། སྔོན་ཚེ་ཐུབ་པའི་དབང་པོའི་སྤྱན་སྔ་རུ།  ། རྒྱལ་སྲས་དཔའ་བོའི་ཚོགས་ཀྱིས་དུས་མཐའ་འདིར།  ། ཐུབ་བསྟན་སྤེལ་བའི་ཐུགས་བསྐྱེད་གཡར་དམ་བཞིན།  ། གང་འདུལ་སྤྲུལ་པའི་རོལ་གར་ཅི་ཡང་བསྒྱུར།  ། དཔལ་ལྡན་྾།  ། སྨྲ་བའི་ཟླ་བ་འཕགས་མཆོག་ཀླུ་སྒྲུབ་ཞབས།  ། རྣལ་འབྱོར་དབང་ཕྱུག་གྲུབ་མཆོག་ལཱུ་ཨི་པ།  ། འདུལ་འཛིན་མཆོག་གྱུར་ཡོན་ཏན་འོད་ལ་སོགས།  ། པཎ་གྲུབ་དབང་པོ་དུ་མའི་རོལ་པར་བསྟན།  ། དཔལ་ལྡན་྾།  ། གྲུབ་པའི་དབང་ཕྱུག་ལྷོ་བྲག་མར་པའི་ཞབས།  ། འབྲོམ་རྗེའི་སྲས་མཆོག་མཉམ་མེད་པོ་ཏོ་བ།  ། ཐུབ་བསྟན་སྤྱི་དང་མདོ་སྔགས་ཟུང་འཇུག་ལམ།  ། གསལ་མཛད་རྒྱལ་བ་གཉིས་པའི་དཔལ་དུ་ཤར།  ། དཔལ་ལྡན་྾།  ། འཇམ་དཔལ་དབྱངས་དངོས་བཞད་པའི་རྡོ་རྗེ་ཉིད།  ། སླར་ཡང་བསྟན་འགྲོའི་དཔལ་དུ་ལེགས་བྱོན་པ།  ། མཁས་པའི་མཆོག་གྱུར་འཇམ་དབྱངས་རྒྱ་མཚོ་སྟེ།  ། འཁྲུངས་རབས་གསེར་གྱི་རི་བོ་ཚར་དུ་དངར།  ། དཔལ་ལྡན་྾།  ། རིགས་རུས་ཕུན་སུམ་ཚོགས་པའི་སྐྱེད་ཚལ་དུ།  ། ཐུགས་བསྐྱེད་མཆོག་གི་ས་བོན་བཏབ་པའི་འབྲས།  ། ཚོགས་གཉིས་སྤྱོད་པ་དྲོད་གཤེར་གྱིས་བསྐྱངས་པས།  ། རྒྱལ་སྲས་དཔག་བསམ་ལྗོན་པ་གསར་དུ་འཁྲུངས།  ། དཔལ་ལྡན་྾།  ། ཐ་མལ་བྱིས་པའི་སྤྱོད་ཚུལ་ལས་འདས་པའི།  ། སྔོན་གནས་རྨི་ལམ་ཇི་བཞིན་དྲན་པའི་བརྡར།  ། སྐ་རགས་གཟན་གྱི་ཚུལ་དང་ཆོས་འཁོར་བསྐོར།  ། འཛིན་གྲྭ་བཞིན་དུ་ཚོགས་ཞེས་འདོམས་པར་མཛད།  ། དཔལ་ལྡན་྾།  ། གྲུབ་པའི་དབང་ཕྱུག་ལཱུ་ཨིའི་བཞེད་སྲོལ་གྱི།  ། འཁོར་ལོ་སྡོམ་པར་འབྲེལ་ཟབ་གསུངས་པ་བཞིན།  ། འབད་རྩོལ་བསྐྱར་མའི་སློབ་ལ་མ་ལྟོས་པར།  ། ཆོ་གའི་ངག་འདོན་ཐུགས་ལ་བྱང་བར་ཤར།  ། དཔལ་ལྡན་྾།  ། ཧེ་རུ་ཀ་དང་རྡོ་རྗེ་རྣལ་འབྱོར་མས།  ། བྱིན་གྱིས་བརླབས་པའི་དབེན་གནས་ཁྱད་པར་ཅན།  ། བཅུ་གཅིག་ཤེལ་གྱི་དགོན་པར་མཇལ་ཙམ་གྱིས།  ། མི་གཙང་གྲིབ་ཀྱི་བསྙུན་གཞི་ལྷག་མེད་དྭངས།  ། དཔལ་ལྡན་྾།  ། ཐར་པ་གླིང་ནས་ཐོ་རངས་དགོན་པ་རུ།  ། བྱོན་པའི་ལམ་དུ་ནགས་ཚལ་(༣)སྟུག་པོའི་དབུས།  ། མཁའ་འགྲོ་མ་རྣམས་དགྱེས་པའི་གར་མཛད་ཅིང་།  ། རྡོ་རྗེ་ཀླུ་ཡིས་མཆོད་པ་མངོན་སུམ་གཟིགས།  ། དཔལ་ལྡན་྾།  ། ཀུན་གཟིགས་མཆོག་གི་སྒྲིབ་བྲལ་ཡེ་ཤེས་ཀྱིས།  ། སྐལ་བཟང་ཐུབ་པའི་བསྟན་པའི་བདག་པོ་རུ།  ། འགྱུར་བར་གཟིགས་ཏེ་མཚན་མཆོག་གསོལ་དང་ལྷན།  ། གོང་མའི་ཆོས་ཀྱི་ཁྲི་ལ་མངའ་གསོལ་མཛད།  ། དཔལ་ལྡན་྾།  ། འཇམ་མགོན་པྲཛྙཱའི་ཞབས་པད་གཙུག་བསྟེན་ཏེ།  ། སྲིད་ལས་ངེས་འབྱུང་སྐྱོ་ཤས་ཀྱིས་བསྐུལ་ནས།  ། མ་སྨད་ཚུལ་ཁྲིམས་རྣམ་པར་དག་པ་ཡིས།  ། ཉེས་མེད་ཐར་པའི་རྒྱལ་མཚན་བརྟན་པོར་བཙུགས།  ། དཔལ་ལྡན་྾།  ། ཕྱིས་འབྱུང་འཕྲིན་ལས་རྒྱ་མཚོའི་གོས་ཅན་ཁྱོན།  ། ཁྱབ་པར་འགྱུར་བ་གཟིགས་ནས་ཡབ་རྗེ་དེས།  ། ཁྱོད་མཚན་འཇིགས་མེད་འཕྲིན་ལས་རྒྱ་མཚོ་ཞེས།  ། དོན་དང་ལྡན་པའི་མཚན་སྙན་སྐྱེས་སུ་ཕུལ།  ། དཔལ་ལྡན་྾།  ། བཤེས་གཉེན་དམ་པའི་དེད་དཔོན་ལ་བརྟེན་ནས།  ། རྒྱ་ཆེན་བཀའ་པོད་གཞུང་བརྒྱའི་ཆུ་གཏེར་ཆེ།  ། སྐྱེས་སྦྱངས་རྣམ་དཔྱོད་གྲུ་ཡིས་ལེགས་བརྒལ་བས།  ། རབ་འབྱམས་གཞུང་ལུགས་མཐའ་དག་གདམས་པར་ཤར།  ། དཔལ་ལྡན་྾།  ། འདུལ་འཛིན་བྱེ་བའི་གཙུག་རྒྱན་ཐམས་ཅད་མཁྱེན།  ། རྗེ་བཙུན་བློ་བཟང་ཚུལ་ཁྲིམས་རྒྱ་མཚོ་ལས།  ། བསླབ་གཞི་ཡོངས་རྫོགས་སྤོང་བདུན་ཁྲིམས་མནོས་ཏེ།  ། ཐུབ་པའི་རྒྱལ་ཚབ་མཆོག་ཏུ་དབང་རབ་བསྐུར།  ། དཔལ་ལྡན་྾།  ། སྐལ་བཟང་ཐུབ་བསྟན་ཆོས་ཀྱི་དབང་ཕྱུག་ཆེ།  ། ངག་གི་དབང་ཕྱུག་ཐུབ་བསྟན་རྒྱ་མཚོའི་བདག། ཟླ་མེད་ཞང་སྟོན་ཆོས་ཀྱི་རྒྱལ་པོ་སོགས།  ། ལྔ་ཕྲག་གསུམ་ལྷག་ཞབས་པད་ཚུལ་བཞིན་བསྟེན།  ། དཔལ་ལྡན་྾།  ། ཐུབ་དབང་གངས་རི་ལས་འོངས་མདོ་སྔགས་ཀྱི།  ། སྨིན་བྱེད་དབང་དང་ཁྲིད་དང་བཤད་པའི་བཀའ།  ། ཟབ་དང་རྒྱ་ཆེའི་གདམས་པའི་ཆུ་བོ་འབུམ།  ། ཁྱོད་ཐུགས་འཛིན་མའི་ཡོལ་གོར་རྫོགས་པར་འཁྱིལ།  ། དཔལ་ལྡན་྾།  ། ཡོངས་རྫོགས་གདམས་པའི་མཛོད་དུ་གྱུར་པ་ན།  ། དབེན་པའི་གནས་མཆོག་དགེ་འཕེལ་རི་བོའི་སྤོར།  ། མདོ་སྔགས་ཡོངས་རྫོགས་ལམ་གྱི་ཉམས་ལེན་ལ།  ། གཅིག་ཏུ་འབད་པས་ཉམས་དང་རྟོགས་པ་འབར།  ། དཔལ་ལྡན་྾།  ། མཁའ་འགྲོའི་ཐུགས་བཅུད་ཕུང་པོ་གཟན་བསྒྱུར་ཆོས།  ། ཐབས་ཤེས་ཟབ་མོ་གཅོད་ཀྱི་ཉམས་བཞེས་ཀྱིས།  ། ཕྲ་རགས་བདུད་ཚོགས་དབྱིངས་སུ་བསྐྲད་དང་ལྷན།  ། གཟུང་འཛིན་རྣམ་རྟོག་ཆོ་འཕྲུལ་རང་སར་དག། དཔལ་ལྡན་྾།  ། འཇིགས་མཛད་རྡོ་རྗེའི་རིམ་གཉིས་རྣལ་འབྱོར་མཐུས།  ། ཞི་ཁྲོ་རབ་འབྱམས་བགྲང་ཡས་དཀྱིལ་འཁོར་ལྷ།  ། དག་པའི་བརྟན་གཡོའི་བཀོད་པ་འབུམ་ཤར་བས།  ། དམར་བའི་མདངས་འཛིན་འོད་ཀྱི་གུར་ཁྱིམ་གཟིགས།  ། དཔལ་ལྡན་྾།  ། (༤)གྲུབ་པ་མཆོག་གི་སར་གཤེགས་ཕམ་མཐིང་པའི།  ། ཟུང་འཇུག་མངོན་དུ་མཛད་པའི་རགས་པའི་རྟེན།  ། ཧེ་རུ་ཀ་དཔལ་མཆོད་པའི་སྤྲིན་སྤྲོས་པས།  ། རྒྱལ་ཡུམ་མཁའ་སྤྱོད་དབང་མོ་མངོན་སུམ་མཇལ།  ། དཔལ་ལྡན་྾།  ། མནལ་དང་འོད་གསལ་འདྲེས་པའི་ཉམས་སྣང་ལ།  ། སྙིང་རྗེའི་གཏེར་ཆེན་འཕགས་མཆོག་སྤྱན་རས་གཟིགས།  ། རྒྱ་ཇས་མཆོད་ཅིང་གང་གང་གསོལ་བཏབ་པས།  ། དེ་དེ་བཞིན་དུ་འགྲུབ་ཅེས་གསལ་བར་གསུངས།  ། དཔལ་ལྡན་྾།  ། ལྷ་ཆོས་བདུན་ལྡན་ཟུང་འཇུག་ཐིག་ལེའི་ཆོས།  ། ཟབ་གསལ་གཉིས་མེད་ལྷ་ཡི་རྣལ་འབྱོར་གྱིས།  ། ཟུང་འཇུག་ཆོས་སྐུའི་ཐིག་ལེ་མངོན་གྱུར་པས།  ། སྐུ་མཆེད་གསུམ་གྱིས་དགྱེས་པའི་དབུགས་དབྱུང་མཛད།  ། དཔལ་ལྡན་྾།  ། རྒྱལ་ཡུམ་རྗེ་བཙུན་རྡོ་རྗེ་རྣལ་འབྱོར་མའི།  ། ཟབ་ལམ་རྡོ་རྗེའི་རྣལ་འབྱོར་རྗེས་བསྐྱངས་པས།  ། འགྲོ་ལ་བྱམས་དང་སྙིང་རྗེ་ཤུགས་དྲག་གིས།  ། དབང་མེད་སྤྱན་ཆབ་ཆུ་བོའི་རྒྱུན་བཞིན་བབས།  ། དཔལ་ལྡན་྾།  ། ཀུན་གཟིགས་པཎ་ཆེན་མཆོག་དང་ལྷན་ཅིག་ཏུ།  ། དུས་ཀྱི་འཁོར་ལོའི་དཀྱིལ་འཁོར་ཞལ་ཕྱེ་སྟེ།  ། བདག་ཉིད་འཇུག་ཅིང་རྒྱལ་བསྟན་དར་རྒྱས་ཀྱི།  ། ཐུགས་སྨོན་མཛད་པས་དགའ་དད་དཔག་མེད་འཁྲུངས།  ། དཔལ་ལྡན་྾།  ། ཤེལ་དགོན་བདེ་ཆེན་ཆོས་ཀྱི་ཕོ་བྲང་དུ།  ། རིམ་གཉིས་ཟབ་མོའི་རྣལ་འབྱོར་ལ་གཞོལ་བས།  ། ཧེ་རུ་ཀ་དང་མཁའ་སྤྱོད་དབང་མོ་སོགས།  ། གང་སྣང་དག་པའི་རོལ་པ་འབྱམས་སུ་ཀླས།  ། དཔལ་ལྡན་྾།  ། འདུས་རི་ཞེས་གྲགས་ས་འཛིན་དབང་པོའི་རྩེར།  ། ཕྱི་ལྟས་ལྷུན་ཆགས་གངས་རིའི་རྣམ་པ་ལ།  ། ནང་དུ་འཁོར་ལོ་སྡོམ་པའི་ཕོ་བྲང་གི།  ། སྒོ་སྲུང་ཚུལ་དུ་རྨ་རྒྱལ་བཞུགས་པ་གཟིགས།  ། དཔལ་ལྡན་྾།  ། འཇམ་མགོན་ཆོས་ཀྱི་རྒྱལ་པོ་ཙོང་ཁ་པའི།  ། སྐུ་ཡི་སྣང་བརྙན་བྱིན་རླབས་གཟི་འབར་བ།  ། ལེགས་བྱས་བསོད་ནམས་ཞིང་དུ་བསྐྲུན་པ་ན།  ། རང་བྱོན་ཚུལ་དུ་ཕེབས་ཞེས་གྲགས་སྙན་འབར།  ། དཔལ་ལྡན་྾།  ། བཀྲ་ཤིས་གཡས་འཁྱིལ་དགེ་འདུན་འདུས་པའི་སྡེ།  ། ཆོས་ཀྱི་དགའ་བདེར་སྤྱོད་པའི་གཙུག་ལག་ཁང་།  ། ཁྱད་འཕགས་བསྐྲུན་པས་བཞད་པའི་རྡོ་རྗེ་ཉིད།  ། སླར་ཡང་བསམ་བཞིན་བྱོན་པར་རྗེས་སུ་དཔོག། དཔལ་ལྡན་྾།  ། ཤར་ཕྱོགས་རིགས་པའི་དཔའ་བོའི་མཆོད་སྡོང་ཆེ།  ། ཞག་དྲུག་ཙམ་གྱིས་ཞིག་གསོས་ལྷུན་གྲུབ་པས།  ། བདུད་རྩིའི་རྒྱུན་བབས་མེ་ཏོག་གསར་དུ་འཁྲུངས།  ། ངོ་མཚར་ལྟས་ཀྱིས་འཛིན་མའི་ཁྱོན་ཀུན་འགེངས།  ། དཔལ་ལྡན་྾།  ། དཔའ་བོའི་དབང་ཕྱུག་ཡབ་ཡུམ་གནས་གྱུར་པའི།  ། མདུན་སར་རྗེ་ཉིད་བཞུགས་པའི་ཉམས་ཤར་ཞིང་།  ། འཇམ་དབྱངས་མཁྱེན་རབ་མཆོག་གི་རྒྱ་མཚོས་ཀྱང་།  ། ཐུགས་བཞེད་བཞིན་དུ་འགྲུབ་ཅེས་ལུང་བསྟན་བརྙེས།  ། (༥)དཔལ་ལྡན་྾།  ། ངེས་པའི་དོན་དུ་བདེ་མཆོག་ཡབ་ཡུམ་དང་།  ། དབྱེར་མེད་གྱུར་ཅིང་ཐུན་མོང་སྣང་ངོར་ཡང་།  ། སྔ་ཕྱིའི་ངོ་མཚར་ལྟས་རྣམས་ལ་བརྟག་ཚེ།  ། ལྷ་འདིས་རྗེས་སུ་འཛིན་པ་ངེས་བརྙེས་གསུངས།  ། དཔལ་ལྡན་྾།  ། སྣང་བ་མཐའ་ཡས་པཎ་ཆེན་ཐམས་ཅད་མཁྱེན།  ། བློ་བཟང་ཐུབ་བསྟན་ཆོས་ཀྱི་ཉི་མ་ཆེ།  ། སྐྱབས་མཆོག་བློ་བཟང་ཡེ་ཤེས་བསྟན་རྒྱན་སོགས།  ། ཆེ་རྒུ་ཡོངས་ཀྱི་གཙུག་གི་རྒྱན་དུ་གྱུར།  ། དཔལ་ལྡན་྾།  ། བགྲང་ཡས་གདུལ་བྱའི་མོས་པ་དང་འཚམས་པར།  ། དབང་ལུང་མན་ངག་མཛོད་ཀྱི་སྒོ་ཕྱེ་སྟེ།  ། ཆོས་ཀྱི་སྦྱིན་པའི་དབྱིག་གི་ཆར་ཕབ་པས།  ། བུ་སློབ་བཟང་པོས་ནོར་འཛིན་ཁྱོན་ཀུན་ཁྱབ།  ། དཔལ་ལྡན་྾།  ། སྒྱུ་མའི་ནོར་རྫས་སྙིང་པོ་མེད་གཟིགས་ནས།  ། སྐུ་གསུང་ཐུགས་ཀྱི་རྟེན་མང་བཞེངས་པ་དང་།  ། མཐའ་དབུས་རིས་མེད་དགེ་འདུན་འདུས་པའི་སྡེར།  ། ཀུན་བཟང་མཆོད་པའི་སྤྲིན་གྱིས་མཆོད་པར་མཛད།  ། དཔལ་ལྡན་྾།  ། རྒྱ་ཆེན་བསོད་ནམས་ཕུང་པོ་གང་བསྒྲུབས་པ།  ། རང་དོན་ཉེ་ཚེའི་ཆེད་དུ་མ་ཡིན་པར།  ། མཁའ་ཁྱབ་བསྟན་དང་འགྲོ་བའི་ཕན་བདེའི་རྒྱུར།  ། བསྔོ་སྨོན་རྣམ་པར་དག་པའི་མཚམས་སྦྱོར་མཛད།  ། དཔལ་ལྡན་྾།  ། སྤྱན་རས་གཟིགས་དབང་ཕྱག་དྲུག་ཡེ་ཤེས་མགོན།  ། འཇམ་དབྱངས་བཀའ་སྡོད་དམ་ཅན་གཤིན་རྗེའི་གཙོ།  ། སྟོབས་འཕྲོག་དབང་པོ་དྲེགས་པ་ལྕམ་སྲིང་སོགས།  ། བསྟན་སྲུང་རྒྱ་མཚོས་གཡེལ་མེད་འཕྲིན་ལས་བསྒྲུབས།  ། དཔལ་ལྡན་྾།  ། གང་སྣང་དག་པའི་རོལ་པར་ཡོངས་ཤར་བས།  ། དྲི་མེད་ཞིང་སོགས་རབ་འབྱམས་རྒྱལ་རྣམས་ཀྱི།  ། སྐུ་དང་ཞིང་གི་བཀོད་པ་མཐའ་ཡས་པ།  ། ཅིག་ཅར་གཟིགས་པའི་ངོ་མཚར་བསམ་ལས་འདས།  ། དཔལ་ལྡན་྾།  ། གསང་འཛིན་འཇིགས་མེད་བསྟན་པའི་ཉི་མ་ཡིས།  ། ལུང་བསྟན་ཇི་བཞིན་བྱང་ཕྱོགས་ཀ་ལ་པར།  ། བྱོན་པར་བཞེད་པའི་ཐུགས་ཀྱི་བྱང་ཕྱོགས་སུ།  ། འཇའ་ཚོན་སྣ་ཚོགས་ཤར་བ་ལྟོས་ཤིག་གསུངས།  ། དཔལ་ལྡན་྾།  ། རྟག་འཛིན་ཅན་རྣམས་ཆོས་ལ་བསྐུལ་བའི་ཕྱིར།  ། ཐམས་ཅད་སྟོང་པ་འོད་གསལ་ཆོས་ཀྱི་སྐུར།  ། མངོན་པར་བྱང་ཆུབ་ཟུང་འཇུག་སྒྱུ་མའི་སྐུས།  ། མཁའ་སྤྱོད་དག་པའི་ཞིང་དུ་བདེ་བར་གཤེགས།  ། དཔལ་ལྡན་྾།  ། བྱིན་རླབས་ཆར་ཆེན་འཇོ་བའི་བླ་མ་དང་།  ། མཆོག་ཐུན་དངོས་གྲུབ་སྩོལ་བའི་ཡི་དམ་ལྷ།  ། ཕྱི་ནང་བར་ཆད་སེལ་བའི་ཆོས་སྲུང་སྟེ།  ། སྐྱབས་གནས་མ་ལུས་འདུས་པའི་ངོ་བོ་ཉིད།  ། དཔལ་ལྡན་བླ་མའི་ཞབས་ལ་གསོལ་བ་འདེབས།  ། དེ་ལྟར་གདུང་ཤུགས་དྲག་པོས་རྩེ་གཅིག་ཏུ།  ། སྒོ་གསུམ་མི་ཕྱེད་དད་པས་གསོལ་འདེབས་ན།  ། (༦)བརྩེ་ལྡན་མགོན་པོ་ཁྱོད་ཀྱིས་རྣམ་ཀུན་ཏུ།  ། དགྱེས་བཞིན་རྗེས་སུ་འཛིན་པར་བྱིན་གྱིས་རློབས།  ། དེར་ནི་སྒོ་གསུམ་བྱ་བ་ཅི་བགྱིས་པ།  ། བྱང་ཆུབ་སྒྲུབ་ལ་མཐུན་པའི་རྐྱེན་ཉིད་དང་།  ། བཀའ་བཞིན་སྒྲུབ་པ་ཁོ་ནའི་རྒྱུར་གྱུར་ཏེ།  ། ཁྱོད་མཉེས་འབའ་ཞིག་བསྒྲུབ་པར་བྱིན་གྱིས་རློབས།  ། གང་གི་གསང་གསུམ་ཡོན་ཏན་ཆ་ཙམ་ཞིག། ཡིད་ལ་དྲན་པས་རྩེ་གཅིག་གསོལ་བཏབ་པས།  ། སྐྱེ་ཞིང་སྐྱེ་བར་ཁྱོད་ཀྱིས་རྗེས་བཟུང་སྟེ།  ། ས་ལམ་བགྲོད་པ་མྱུར་དུ་མཐར་ཕྱིན་ཤོག། ཉམ་ངའི་སྲིད་པར་འཕྱན་པའི་འགྲོ་བ་རྣམས།  ། བླ་མེད་སྐུ་བཞིའི་དཔལ་དུ་འགོད་པའི་སླད།  ། ཡང་དག་ལྟ་དང་ཉེར་འབྲེལ་རིམ་གཉིས་ཀྱིས།  ། ཡན་ལག་བདུན་ལྡན་གོ་འཕང་མཆོག་འཐོབ